የልማት ሰራዊት ግንባታን ለማሳካት ርብርብ መደረግ አለበት – ኢህአዴግ
ጽህፈት ቤቱ የኢህአዴግ ምክር ቤት የ2008 በጀት ዓመት ያለፉትን ወራት የድርጅትና የመንግስት ስራዎችን አፈጻጸም ግምገማ መጀመሩን አስመልክቶ በላከው መግለጫ እንደገለጸው፤ በበጀት ዓመቱ የልማት ሰራዊት የመገንባት ስራን ለማሳካት በቀሪ ጊዜ ርብርብ ማድረግ ይጠይቃል።ምክር ቤቱ የዝግጅት ምዕራፍ አፈጻጸም ጀምሮ ባደረገው ግምገማ በገጠርና በከተማ የልማት ስራዎች ለመምራት እየተደረገ ያለውን ጥረት በጥልቀት ተመልክቷል። የድርጅት፣ የመንግስትና የህዝብ የተደራጀ እንቅስቃሴ እየጎለበተ መምጣቱንም ገምግሟል።በሁሉም ክልሎች የመስኖ ልማት ተግባራት በተደራጀ የልማት ሰራዊት ለማከናወን ከተያዘው ግብ አኳያ ከክልል ክልል ልዩነት መኖሩን የገመገመው ምክር ቤቱ፤ በእስካሁኑ አፈጻጸም 2 ነጥብ 5 ሚሊዮን ሄክታር መሬት በመስኖ በመሸፈን የእቅዱን 81 ነጥብ 6 በመቶ መከናወኑን ተመልክቷል፡፡በመስኖ ልማት ያሉትን የውሃ አማራጮች አሟጦ በመጠቀም ባለፈው ዓመት በኤልኒኖ ሳቢያ የተከሰተውን የምርት መቀነስ የሚያካክስ ምርት ለማምረት መታቀዱን ምክር ቤቱ ማመልከቱን መግለጫው ጠቁሟል።